CELEX: 32017R1991
Language: fi
Date: 2017-10-25 00:00:00
Title: Euroopan parlamentin ja neuvoston asetus (EU) 2017/1991, annettu 25 päivänä lokakuuta 2017, eurooppalaisista riskipääomarahastoista annetun asetuksen (EU) N:o 345/2013 ja eurooppalaisista yhteiskunnalliseen yrittäjyyteen erikoistuneista rahastoista annetun asetuksen (EU) N:o 346/2013 muuttamisesta (ETA:n kannalta merkityksellinen teksti)

10.11.2017   
               
               
                  FI
               
               
                  Euroopan unionin virallinen lehti
               
               
                  L 293/1
               
            EUROOPAN PARLAMENTIN JA NEUVOSTON ASETUS (EU) 2017/1991,
      annettu 25 päivänä lokakuuta 2017,
      eurooppalaisista riskipääomarahastoista annetun asetuksen (EU) N:o 345/2013 ja eurooppalaisista yhteiskunnalliseen yrittäjyyteen erikoistuneista rahastoista annetun asetuksen (EU) N:o 346/2013 muuttamisesta
      (ETA:n kannalta merkityksellinen teksti)
      EUROOPAN PARLAMENTTI JA EUROOPAN UNIONIN NEUVOSTO, jotka
      ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
      ottavat huomioon Euroopan komission ehdotuksen,
      sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
      ottavat huomioon Euroopan keskuspankin lausunnon (1),
      ottavat huomioon Euroopan talous- ja sosiaalikomitean lausunnon (2),
      noudattavat tavallista lainsäätämisjärjestystä (3),
      sekä katsovat seuraavaa:
      
                  (1)
               
               
                  Euroopan parlamentin ja neuvoston asetuksissa (EU) N:o 345/2013 (4) ja (EU) N:o 346/2013 (5) säädetään yhtenäisistä vaatimuksista ja ehdoista, jotka koskevat sellaisten yhteissijoitusyritysten hoitajia, jotka haluavat käyttää unionin alueella ”EuVECA”-nimitystä markkinoidessaan vaatimukset täyttäviä riskipääomarahastoja ja ”EuSEF”-nimitystä markkinoidessaan vaatimukset täyttäviä yhteiskunnalliseen yrittäjyyteen erikoistuneita rahastoja. Asetukset (EU) N:o 345/2013 ja (EU) N:o 346/2013 sisältävät sääntöjä erityisesti vaatimukset täyttävistä sijoituksista, vaatimukset täyttävistä salkkuyrityksistä ja kelpoisuusehdot täyttävistä sijoittajista. Asetusten (EU) N:o 345/2013 ja (EU) N:o 346/2013 mukaan ainoastaan sellaiset rahastojen hoitajat, joiden hallinnoimien sijoituskohteiden yhteisarvo ei ylitä Euroopan parlamentin ja neuvoston direktiivin 2011/61/EU (6) 3 artiklan 2 kohdan b alakohdassa tarkoitettua kynnysarvoa, voivat käyttää ”EuVECA”- tai ”EuSEF”-nimitystä.
               
            
                  (2)
               
               
                  Komission 26 päivänä marraskuuta 2014 antamassa tiedonannossa ”Euroopan investointiohjelma” esitetään kattava strategia, jotta voidaan korjata rahoitusvaje, joka jarruttaa Euroopan potentiaalia kasvuun ja työpaikkojen luomiseen eurooppalaisille. Strategian tavoitteena on houkutella yksityisiä investointeja käyttämällä julkista rahoitusta ja parantamalla investointiympäristöön sovellettavaa oikeudellista kehystä.
               
            
                  (3)
               
               
                  Komission 30 päivänä syyskuuta 2015 antama tiedonanto ”Pääomamarkkinaunionin luomista koskeva toimintasuunnitelma” on tärkeä osa kyseistä investointiohjelmaa. Sen tavoitteena on vähentää rahoitusmarkkinoiden hajanaisuutta ja lisätä pääoman tarjontaa yrityksille sekä unionista että sen ulkopuolelta perustamalla todelliset pääoman sisämarkkinat. Tiedonannossa todetaan, että asetuksia (EU) N:o 345/2013 ja (EU) N:o 346/2013 on tarpeen muuttaa sen varmistamiseksi, että kyseisillä kehyksillä voidaan tukea mahdollisimman hyvin pieniin ja keskisuuriin yrityksiin, jäljempänä ’pk-yritykset’, tehtäviä investointeja.
               
            
                  (4)
               
               
                  Vaatimukset täyttävien riskipääomarahastojen ja vaatimukset täyttävien yhteiskunnalliseen yrittäjyyteen erikoistuneiden rahastojen markkinat olisi avattava, jotta lisätään mittakaavavaikutuksia, vähennetään transaktio- ja toimintakustannuksia, parannetaan kilpailua ja lisätään sijoittajien valinnanvaraa. Rahastojen mahdollisten hoitajien joukon laajentaminen edistää näiden markkinoiden avaamista ja hyödyttäisi investointeja tarvitsevia yrityksiä antamalla niille mahdollisuuden hankkia rahoitusta entistä laajemmasta ja monipuolisemmasta valikoimasta riskisijoitusten lähteitä. Sen vuoksi asetusten (EU) N:o 345/2013 ja (EU) N:o 346/2013 soveltamisalaa olisi laajennettava antamalla direktiivin 2011/61/EU 6 artiklan nojalla toimiluvan saaneille yhteissijoitusyritysten hoitajille mahdollisuus käyttää ”EuVECA”- ja ”EuSEF”-nimityksiä.
               
            
                  (5)
               
               
                  Jotta sijoittajansuoja pysyisi korkeatasoisena, direktiivin 2011/61/EU 6 artiklan nojalla toimiluvan saaneiden yhteissijoitusyritysten hoitajien olisi edelleen kuuluttava kyseisen direktiivin vaatimusten soveltamisalaan ja edelleen noudatettava asetuksen (EU) N:o 345/2013 tai asetuksen (EU) N:o 346/2013 tiettyjä säännöksiä eli niitä, jotka koskevat sallittavia sijoituksia, kohderyhmänä olevia sijoittajia ja tiedonantovaatimuksia. Toimivaltaisten viranomaisten, joille direktiivissä 2011/61/EU annetaan valvontavaltuudet, olisi käytettävä näitä valtuuksia myös tällaisten hoitajien osalta.
               
            
                  (6)
               
               
                  Sen varmistamiseksi, että toimivaltaiset viranomaiset ovat tietoisia jokaisesta uudesta ”EuVECA”- ja ”EuSEF”-nimitysten käytöstä, direktiivin 2011/61/EU 6 artiklan nojalla toimiluvan saaneiden yhteissijoitusyritysten hoitajien olisi rekisteröitävä jokainen vaatimukset täyttävä riskipääomarahasto tai vaatimukset täyttävä yhteiskunnalliseen yrittäjyyteen erikoistunut rahasto, jota ne aikovat hallinnoida ja markkinoida. Näin pitäisi voida varmistaa, että tällaiset hoitajat voivat säilyttää liiketoimintamallinsa, koska niillä olisi mahdollisuus hallinnoida muihin jäsenvaltioihin sijoittautuneita yhteissijoitusyrityksiä ja laajentaa tarjoamaansa tuotevalikoimaa edelleen.
               
            
                  (7)
               
               
                  Olisi laajennettava sellaisten kelpoisuusehdot täyttävien yritysten valikoimaa, joihin vaatimukset täyttävät riskipääomarahastot voivat sijoittaa, jotta voitaisiin edelleen lisätä pääoman tarjontaa yrityksille. Vaatimukset täyttävien salkkuyritysten määritelmän olisi näin ollen käsitettävä myös enintään 499 työntekijän yritykset (pienet mid-cap-yritykset), joita ei ole otettu kaupankäynnin kohteeksi säännellyllä markkinalla tai monenkeskisessä kaupankäyntijärjestelmässä, sekä pk-yritysten kasvumarkkinoilla listatut pk-yritykset. Uusien sijoitusvaihtoehtojen olisi annettava myös kasvuvaiheessa oleville yhteisöille, jotka voivat jo hankkia rahoitusta muista lähteistä, kuten pk-yritysten kasvumarkkinoilta, mahdollisuus saada pääomaa vaatimukset täyttäviltä riskipääomarahastoilta, minkä pitäisi puolestaan edistää pk-yritysten kasvumarkkinoiden kehitystä. Lisäksi se, että vaatimukset täyttävät riskipääomarahastot sijoittavat vaatimukset täyttäviin salkkuyrityksiin, ei itsessään suoraan tarkoita, että kyseiset vaatimukset täyttävät salkkuyritykset eivät täyttäisi julkisten ohjelmien kelpoisuusehtoja. Sijoitusten lisäämiseksi entisestään olisi edelleen oltava mahdollista perustaa rahasto-osuusrahastorakenne asetusten (EU) N:o 345/2013 ja (EU) N:o 346/2013 nojalla.
               
            
                  (8)
               
               
                  Jotta ”EuSEF”-nimityksen käyttämisestä tehdään entistä houkuttelevampaa ja lisätään edelleen pääoman tarjontaa yhteiskunnallisille yrityksille, olisi laajennettava sellaisten kelpoisuusehdot täyttävien yritysten valikoimaa, joihin vaatimukset täyttävät yhteiskunnalliseen yrittäjyyteen erikoistuneet rahastot voivat sijoittaa, laajentamalla myönteisten yhteiskunnallisten vaikutusten määritelmää. Tällaisella määritelmän laajentamisella yksinkertaistettaisiin yhteiskunnalliseen yrittäjyyteen erikoistuneiden rahastojen sääntely-ympäristöä ja helpotettaisiin sijoittajien osallistumista tällaisiin rahastoihin poistamalla tulkintaerot siltä osin kuin kyse on siitä, mitä myönteisillä yhteiskunnallisilla vaikutuksilla tarkoitetaan unionin eri asiayhteyksissä.
               
            
                  (9)
               
               
                  Vaatimukset täyttävien riskipääomarahastojen olisi myös annettava osallistua listaamattomien pk-yritysten, listaamattomien pienten mid-cap-yritysten ja pk-yritysten kasvumarkkinoilla listattujen pk-yritysten rahoitusportaille pidemmällä aikavälillä, jotta ne voisivat hyödyntää paremmin mahdollisuuksiaan saada tuottoa nopeasti kasvavista yrityksistä. Sen vuoksi olisi sallittava jatkosijoitukset ensimmäisen sijoituksen jälkeen.
               
            
                  (10)
               
               
                  Rekisteröintimenettelyjen olisi oltava yksinkertaisia ja kustannustehokkaita. Sen vuoksi asetusten (EU) N:o 345/2013 tai (EU) N:o 346/2013 mukaisesti tapahtuvan hoitajaksi rekisteröinnin olisi palveltava myös direktiivissä 2011/61/EU mainittua rekisteröinnin tarkoitusta vaatimukset täyttävien riskipääomarahastojen tai vaatimukset täyttävien yhteiskunnalliseen yrittäjyyteen erikoistuneiden rahastojen hallinnoinnin osalta. Asetuksen (EU) N:o 345/2013 tai asetuksen (EU) N:o 346/2013 mukaisiin rekisteröintipäätöksiin tai rekisteröinnin epäämisiin olisi tarvittaessa sovellettava hallinnollista tai oikeudellista muutoksenhakua kansallisen lainsäädännön mukaisesti.
               
            
                  (11)
               
               
                  Rekisteröintihakemuksessa annettuja tietoja, jotka on asetettu Euroopan parlamentin ja neuvoston asetuksella (EU) N:o 1095/2010 (7) perustetun Euroopan valvontaviranomaisen (Euroopan arvopaperimarkkinaviranomainen) (EAMV) saataville, olisi käytettävä silloin, kun järjestetään ja suoritetaan vertaisarviointeja asetuksen (EU) N:o 1095/2010 mukaisesti yksinomaan direktiivin 2011/61/EU sekä asetusten (EU) N:o 345/2013, (EU) N:o 346/2013 ja (EU) N:o 1095/2010 puitteissa säännöt tietojen keräämisestä mukaan lukien. Tämän ei olisi millään tavalla rajoitettava tulevaa lainsäädännön uudelleentarkastelua asetuksen (EU) N:o 1095/2010 ja direktiivin 2011/61/EU osalta.
               
            
                  (12)
               
               
                  Palkkiot ja muut maksut, joita isäntäjäsenvaltiot määräävät vaatimukset täyttävien riskipääomarahastojen hoitajille ja vaatimukset täyttävien yhteiskunnalliseen yrittäjyyteen erikoistuneiden rahastojen hoitajille, lisäävät sääntelyeroja ja voivat joskus muodostaa huomattavia esteitä rajatylittävälle toiminnalle. Tällaiset palkkiot ja maksut estävät pääoman vapaan liikkumisen unionin rajojen yli ja heikentävät siten sisämarkkinoiden periaatteita. Siksi on tarpeen korostaa ja täsmentää, että isäntäjäsenvaltiota koskevaan kieltoon kohdistaa vaatimukset täyttävien riskipääomarahastojen ja vaatimukset täyttävien yhteiskunnalliseen yrittäjyyteen erikoistuneiden rahastojen markkinointiin sen alueella vaatimuksia tai hallinnollisia menettelyjä sisältyy kielto määrätä tällaisten rahastojen markkinointiin liittyviä palkkioita ja muita maksuja kyseisille hoitajille, ellei hoidettavana ole valvontatehtävää.
               
            
                  (13)
               
               
                  Asetusten (EU) N:o 345/2013 ja (EU) N:o 346/2013 mukaan vaatimukset täyttävien riskipääomarahastojen ja vaatimukset täyttävien yhteiskunnalliseen yrittäjyyteen erikoistuneiden rahastojen hoitajilla, joilla ei ole direktiivin 2011/61/EU mukaista toimilupaa, on aina oltava käytössään riittävästi omia varoja. Vaatimukset täyttävien riskipääomarahastojen hoitajille ja vaatimukset täyttävien yhteiskunnalliseen yrittäjyyteen erikoistuneiden rahastojen hoitajille asetetun asianmukaisen ja oikeasuhteisen omien varojen vaatimuksen kehittämiseksi omien varojen määrän olisi perustuttava kumulatiivisiin kriteereihin ja oltava huomattavasti alhaisempi ja selkeämpi kuin direktiivissä 2011/61/EU säädetyt määrät, jotta voidaan ottaa huomioon kyseisten rahastojen erityispiirteet, luonne ja pieni koko sekä noudattaa suhteellisuusperiaatetta. Sen varmistamiseksi, että nämä kyseisiä hoitajia koskevat vaatimukset ymmärretään yhdenmukaisesti koko unionissa, tässä asetuksessa olisi säädettävä pääomaa ja omia varoja koskevien vähimmäisvaatimusten soveltamisesta. Koska vaatimukset täyttävillä riskipääomarahastoilla ja vaatimukset täyttävillä yhteiskunnalliseen yrittäjyyteen erikoistuneilla rahastoilla voisi olla erityinen rooli pääomamarkkinaunionissa, varsinkin riskipääoman ja yhteiskunnallisen yrittäjyyden rahoituksen edistämisessä, rekisteröityjä hoitajia varten on tarpeen vahvistaa erityisiä ja kohdennettuja omia varoja koskevia sääntöjä, jotka poikkeavat direktiivissä 2011/61/EU vahvistetusta toimiluvan saaneita hoitajia koskevasta omien varojen kehyksestä.
               
            
                  (14)
               
               
                  EAMV:n olisi voitava laatia luonnoksia teknisiksi täytäntöönpanostandardeiksi ja toimittaa ne komission hyväksyttäväksi. Kyseisissä standardeissa olisi täsmennettävä, mitä tietoja toimivaltaisille viranomaisille on toimitettava asetusten (EU) N:o 345/2013 ja (EU) N:o 346/2013 nojalla tehtävissä hoitajien tai rahastojen rekisteröintihakemuksissa ja miltä osin toimivaltaisten viranomaisten on asetettava nämä tiedot EAMV:n saataville, jotta EAMV voi järjestää ja suorittaa vertaisarviointeja asetuksen (EU) N:o 1095/2010 nojalla.
               
            
                  (15)
               
               
                  Koska tässä asetuksessa annetaan direktiivin 2011/61/EU 6 artiklan nojalla toimiluvan saaneille yhteissijoitusyritysten hoitajille mahdollisuus käyttää ”EuVECA”- ja ”EuSEF”-nimityksiä, EAMV:n asetusten (EU) N:o 345/2013 ja (EU) N:o 346/2013 mukaisesti ylläpitämän keskitetyn tietokannan olisi sisällettävä myös tiedot kyseisten hoitajien hallinnoimista ja markkinoimista vaatimukset täyttävistä riskipääomarahastoista ja vaatimukset täyttävistä yhteiskunnalliseen yrittäjyyteen erikoistuneista rahastoista.
               
            
                  (16)
               
               
                  Mahdollisten markkinahäiriöiden välttämiseksi on tarpeen säätää olemassa olevien vaatimukset täyttävien riskipääomarahastojen ja olemassa olevien vaatimukset täyttävien yhteiskunnalliseen yrittäjyyteen erikoistuneiden rahastojen olemassa olevia hoitajia koskevasta poikkeuksesta tämän asetuksen mukaisiin omia varoja koskeviin sääntöihin kyseisten rahastojen olemassaoloaikana. Kyseisten hoitajien olisi silti varmistettava, että ne pystyvät aina perustelemaan omien varojensa riittävyyden toiminnan jatkuvuuden ylläpitämiseen.
               
            
                  (17)
               
               
                  Komission olisi asetusten (EU) N:o 345/2013 ja (EU) N:o 346/2013 seuraavan uudelleentarkastelun yhteydessä selvitettävä, kannattaisiko vähittäissijoittajia varten ottaa käyttöön vapaaehtoinen lisävaihtoehto käyttämällä asetusten (EU) N:o 345/2013 ja (EU) N:o 346/2013 mukaista syöttörahastoa niitä vaatimukset täyttäviä riskipääomarahastoja ja vaatimukset täyttäviä yhteiskunnalliseen yrittäjyyteen erikoistuneita rahastoja varten, jotka haluavat laajentaa sijoittajapohjaansa. Komission olisi myös tutkittava, olisiko suhteellisen korkeaa kynnysarvoa alimmalle mahdolliselle sijoitukselle syytä alentaa erityisesti siksi, että sen voidaan katsoa mahdollisesti estävän lisäsijoitukset kyseisiin rahastoihin. Komission olisi selvitettävä myös, olisiko ”EuSEF”-nimityksen käyttö aiheellista ulottaa tiettyihin joukkorahoitus- ja mikrorahoitusyhteisöihin, joilla on suuri yhteiskunnallinen vaikutus. Vaikka riskipääoma onkin edelleen erittäin riskialtis sijoitusmuoto, olisi hyvä muistaa, että kuluttajien saatavilla on koko ajan enemmän yhtä riskialttiita sääntelemättömiä sijoitusmuotoja. Tällaisia sijoitusmuotoja, kuten joukkorahoitusta, ei nykyisin säännellä unionin tasolla, kun taas ”EuVECA”- ja ”EuSEF”-nimitysten käyttöä säännellään ja valvotaan.
               
            
                  (18)
               
               
                  Komission pääomamarkkinaunionia koskevassa työssä todettiin, että markkinoinnin määritelmä ja erot siinä, miten kansalliset toimivaltaiset viranomaiset tulkitsevat kyseistä määritelmää, muodostavat merkittävän esteen rajatylittäville sijoituksille. Komission olisi tarkasteltava uudelleen kyseisen määritelmän soveltuvuutta.
               
            
                  (19)
               
               
                  Komission olisi lisäksi arvioitava, olisiko aiheellista ottaa käyttöön hallinnointipassi vaatimukset täyttävien riskipääomarahastojen ja vaatimukset täyttävien yhteiskunnalliseen yrittäjyyteen erikoistuneiden rahastojen hoitajia varten ja onko riskipääoman markkinoinnin määritelmä soveltuva. Komission olisi tämän arvioinnin jälkeen toimitettava Euroopan parlamentille ja neuvostolle kertomus, johon kuuluu tarvittaessa säädösehdotus.
               
            
                  (20)
               
               
                  Jäsenvaltiot eivät voi riittävällä tavalla saavuttaa tämän asetuksen tavoitetta eli vaatimukset täyttävien riskipääomarahastojen ja vaatimukset täyttävien yhteiskunnalliseen yrittäjyyteen erikoistuneiden rahastojen sisämarkkinoiden lujittamista laajentamalla ”EuVECA”- ja ”EuSEF”-nimitysten käyttöä, vaan se voidaan toiminnan laajuuden ja vaikutusten vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen tämän tavoitteen saavuttamiseksi.
               
            
                  (21)
               
               
                  Tällä asetuksella ei olisi rajoitettava valtiontukisääntöjen soveltamista vaatimukset täyttäviin riskipääomarahastoihin. Kyseisiä rahastoja voidaan käyttää valtiontuen välineinä, joilla edistetään riskipääomasijoituksia pk-yrityksiin esimerkiksi kohtelemalla yksityisiä sijoittajia suotuisammin kuin julkisia sijoittajia, edellyttäen, että tällainen tuki on valtiontukisääntöjen ja erityisesti komission asetuksen (EU) N:o 651/2014 (8) mukaista.
               
            
                  (22)
               
               
                  Asetukset (EU) N:o 345/2013 ja (EU) N:o 346/2013 olisi näin ollen muutettava tämän mukaisesti,
               
            OVAT HYVÄKSYNEET TÄMÄN ASETUKSEN:
      1 artikla
      Muutetaan asetus (EU) N:o 345/2013 seuraavasti:
      
                  1)
               
               
                  Korvataan 2 artiklan 2 kohta seuraavasti:
                  ”2.   Tämän asetuksen 3–6 artiklaa, 12 artiklaa, 13 artiklan 1 kohdan c ja i alakohtaa, 14 a–19 artiklaa, 20 artiklan 3 kohdan toista alakohtaa sekä 21 ja 21 a artiklaa sovelletaan direktiivin 2011/61/EU 6 artiklan nojalla toimiluvan saaneisiin yhteissijoitusyritysten hoitajiin, jotka hallinnoivat vaatimukset täyttävien riskipääomarahastojen sijoitussalkkuja ja aikovat käyttää ”EuVECA”-nimitystä markkinoidessaan kyseisiä rahastoja unionin alueella.”
               
            
                  2)
               
               
                  Muutetaan 3 artiklan ensimmäinen kohta seuraavasti:
                  
                              a)
                           
                           
                              korvataan d alakohdan i alakohta seuraavasti:
                              
                                          ”i)
                                       
                                       
                                          joka vaatimukset täyttävän riskipääomarahaston siihen tekemän ensimmäisen sijoituksen hetkellä täyttää jommankumman seuraavista edellytyksistä:
                                          
                                                      —
                                                   
                                                   
                                                      yritystä ei ole otettu kaupankäynnin kohteeksi Euroopan parlamentin ja neuvoston direktiivin 2014/65/EU (*1) 4 artiklan 1 kohdan 21 alakohdassa määritellyllä säännellyllä markkinalla tai kyseisen direktiivin 4 artiklan 1 kohdan 22 alakohdassa määritellyssä monenkeskisessä kaupankäyntijärjestelmässä, ja sillä on enintään 499 työntekijää;
                                                   
                                                
                                                      —
                                                   
                                                   
                                                      yritys on direktiivin 2014/65/EU 4 artiklan 1 kohdan 13 alakohdassa määritelty pieni tai keskisuuri yritys, joka on listattu kyseisen direktiivin 4 artiklan 1 kohdan 12 alakohdassa määritellyllä pk-yritysten kasvumarkkinalla.
                                                   
                                                
                                    
                                 (*1)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).”;"
						
                           
                        
                              b)
                           
                           
                              korvataan k alakohta seuraavasti:
                              
                                          ”k)
                                       
                                       
                                          ’kotijäsenvaltiolla’ tarkoitetaan jäsenvaltiota, jossa vaatimukset täyttävän riskipääomarahaston hoitajalla on sääntömääräinen kotipaikka;”
                                       
                                    
                        
                              c)
                           
                           
                              korvataan m alakohta seuraavasti:
                              
                                          ”m)
                                       
                                       
                                          ’toimivaltaisella viranomaisella’ tarkoitetaan
                                          
                                                      i)
                                                   
                                                   
                                                      tämän asetuksen 2 artiklan 1 kohdassa tarkoitettujen hoitajien osalta direktiivin 2011/61/EU 3 artiklan 3 kohdan a alakohdassa tarkoitettua toimivaltaista viranomaista;
                                                   
                                                
                                                      ii)
                                                   
                                                   
                                                      tämän asetuksen 2 artiklan 2 kohdassa tarkoitettujen hoitajien osalta direktiivin 2011/61/EU 7 artiklan 1 kohdassa tarkoitettua toimivaltaista viranomaista;
                                                   
                                                
                                                      iii)
                                                   
                                                   
                                                      vaatimukset täyttävien riskipääomarahastojen osalta sen jäsenvaltion toimivaltaista viranomaista, johon vaatimukset täyttävä riskipääomarahasto on sijoittautunut;”
                                                   
                                                
                                    
                        
                              d)
                           
                           
                              lisätään alakohta seuraavasti:
                              
                                          ”n)
                                       
                                       
                                          ’isäntäjäsenvaltion toimivaltaisella viranomaisella’ tarkoitetaan muun jäsenvaltion kuin kotijäsenvaltion viranomaista, jossa vaatimukset täyttävää riskipääomarahastoa markkinoidaan.”
                                       
                                    
                        
            
                  3)
               
               
                  Korvataan 7 artiklan f alakohta seuraavasti:
                  
                              ”f)
                           
                           
                              kohdeltava sijoittajia oikeudenmukaisesti. Tämä ei estä kohtelemasta yksityisiä sijoittajia suotuisammin kuin julkisia sijoittajia, edellyttäen, että tällainen kohtelu on valtiontukisääntöjen, erityisesti komission asetuksen (EU) N:o 651/2014 (*2) 21 artiklan, mukaista ja se käy ilmi rahaston säännöistä tai perustamisasiakirjoista;
                           
                        
                     (*2)  Komission asetus (EU) N:o 651/2014, annettu 17 päivänä kesäkuuta 2014, tiettyjen tukimuotojen toteamisesta sisämarkkinoille soveltuviksi perussopimuksen 107 ja 108 artiklan mukaisesti (EUVL L 187, 26.6.2014, s. 1).”"
						
               
            
                  4)
               
               
                  Muutetaan 10 artikla seuraavasti:
                  
                              a)
                           
                           
                              korvataan 2 kohta seuraavasti:
                              ”2.   Sekä sisäisesti hoidetuilla vaatimukset täyttävillä riskipääomarahastoilla että vaatimukset täyttävien riskipääomarahastojen ulkopuolisilla hoitajilla on oltava 50 000 euron perustamispääoma.”;
                           
                        
                              b)
                           
                           
                              lisätään kohdat seuraavasti:
                              ”3.   Omien varojen määrän on aina oltava vähintään yksi kahdeksasosa hoitajan edellisen vuoden kiinteistä yleiskustannuksista. Kotijäsenvaltion toimivaltainen viranomainen voi mukauttaa kyseistä vaatimusta, jos hoitajan liiketoiminta on edellisen vuoden jälkeen muuttunut olennaisesti. Jos vaatimukset täyttävän riskipääomarahaston hoitaja on harjoittanut liiketoimintaansa alle vuoden ajan, vaatimuksena on yksi kahdeksasosa sen liiketoimintasuunnitelman mukaisista kiinteistä yleiskustannuksista, jollei kotijäsenvaltion toimivaltainen viranomainen vaadi liiketoimintasuunnitelman mukauttamista.
                              4.   Jos hoitajan hallinnoimien vaatimukset täyttävien riskipääomarahastojen arvo ylittää 250 000 000 euroa, hoitajan on lisättävä omien varojensa määrää. Tämän lisäyksen on oltava 0,02 prosenttia määrästä, jolla vaatimukset täyttävien riskipääomarahastojen kokonaisarvo ylittää 250 000 000 euroa.
                              5.   Kotijäsenvaltion toimivaltainen viranomainen voi antaa vaatimukset täyttävän riskipääomarahaston hoitajalle luvan alittaa 4 kohdassa tarkoitettu omien lisävarojen määrä enintään 50 prosentilla, jos kyseisellä hoitajalla on vastaavalle määrälle takaus, jonka on antanut luottolaitos tai vakuutusyritys, jonka sääntömääräinen kotipaikka on jäsenvaltiossa tai kolmannessa maassa, jossa kyseiseen luottolaitokseen tai vakuutusyritykseen sovelletaan toiminnan vakautta koskevia sääntöjä, joiden kotijäsenvaltion toimivaltainen viranomainen katsoo vastaavan unionin oikeudessa vahvistettuja sääntöjä.
                              6.   Omat varat on sijoitettava rahavaroihin tai lyhyellä aikavälillä helposti rahaksi muunnettaviin varoihin, eivätkä ne saa sisältää spekulatiivisia omaisuuseriä.”
                           
                        
            
                  5)
               
               
                  Lisätään 12 artiklaan kohta seuraavasti:
                  ”4.   Kotijäsenvaltion toimivaltaisen viranomaisen on asetettava kaikki tämän artiklan mukaisesti kerätyt tiedot kunkin asianomaisen vaatimukset täyttävän riskipääomarahaston toimivaltaisen viranomaisen, kunkin asianomaisen isäntäjäsenvaltion toimivaltaisen viranomaisen ja EAMV:n saataville oikea-aikaisesti 22 artiklassa tarkoitettua menettelyä noudattaen.”
               
            
                  6)
               
               
                  Korvataan 13 artiklan 1 kohdan b alakohta seuraavasti:
                  
                              ”b)
                           
                           
                              kyseisen hoitajan käytettävissä oleva omien varojen määrä sen vaatimukset täyttävien riskipääomarahastojen asianmukaista hallinnointia varten tarvittavien riittävien teknisten ja henkilöstöresurssien kannalta;”
                           
                        
            
                  7)
               
               
                  Muutetaan 14 artikla seuraavasti:
                  
                              a)
                           
                           
                              kumotaan 1 kohdan e alakohta;
                           
                        
                              b)
                           
                           
                              kumotaan 2 kohdan d alakohta;
                           
                        
                              c)
                           
                           
                              lisätään kohdat seuraavasti:
                              ”4.   Kotijäsenvaltion toimivaltaisen viranomaisen on ilmoitettava 1 kohdassa tarkoitetulle hoitajalle, onko se rekisteröity vaatimukset täyttävän riskipääomarahaston hoitajaksi, viimeistään kahden kuukauden kuluttua siitä, kun se on toimittanut kaikki kyseisessä kohdassa tarkoitetut tiedot.
                              5.   Tämän artiklan mukainen rekisteröinti katsotaan direktiivin 2011/61/EU 3 artiklan 3 kohtaa sovellettaessa rekisteröinniksi vaatimukset täyttävien riskipääomarahastojen hallinnoinnin osalta.
                              6.   Tässä artiklassa tarkoitetun vaatimukset täyttävän riskipääomarahaston hoitajan on ilmoitettava kotijäsenvaltion toimivaltaiselle viranomaiselle kaikista olennaisista muutoksista tämän artiklan mukaisen alkuperäisen rekisteröintinsä ehtoihin ennen kyseisten muutosten täytäntöönpanoa.
                              Jos kotijäsenvaltion toimivaltainen viranomainen päättää rajoittaa ensimmäisessä alakohdassa tarkoitettuja muutoksia tai hylätä ne, sen on ilmoitettava siitä vaatimukset täyttävän riskipääomarahaston hoitajalle yhden kuukauden kuluessa kyseisiä muutoksia koskevan ilmoituksen vastaanottamisesta. Toimivaltainen viranomainen voi pidentää määräaikaa enintään yhdellä kuukaudella, jos se katsoo sen tarpeelliseksi tapauksen erityisolosuhteiden vuoksi, ilmoitettuaan siitä vaatimukset täyttävän riskipääomarahaston hoitajalle. Muutokset voidaan panna täytäntöön, jos asianomainen toimivaltainen viranomainen ei vastusta muutoksia kyseisen arviointijakson aikana.
                              7.   Tämän artiklan yhtenäisen soveltamisen varmistamiseksi EAMV voi laatia luonnoksia teknisiksi sääntelystandardeiksi, joissa määritetään yksityiskohtaisemmin toimivaltaisille viranomaisille rekisteröintihakemuksessa toimitettavat 1 kohdassa tarkoitetut tiedot sekä määritetään yksityiskohtaisemmin 2 kohdassa tarkoitetut ehdot.
                              Siirretään komissiolle valta täydentää tätä asetusta hyväksymällä tämän kohdan ensimmäisessä alakohdassa tarkoitetut tekniset sääntelystandardit asetuksen (EU) N:o 1095/2010 10–14 artiklan mukaisesti.
                              8.   Tämän artiklan yhtenäisen soveltamisen varmistamiseksi EAMV voi laatia teknisten täytäntöönpanostandardien luonnoksia vakiolomakkeista, -malleista ja -menettelyistä 1 kohdassa tarkoitettujen tietojen toimittamiseksi toimivaltaisille viranomaisille rekisteröintihakemuksessa sekä 2 kohdassa tarkoitetuista ehdoista.
                              Siirretään komissiolle valta hyväksyä tämän kohdan ensimmäisessä alakohdassa tarkoitetut tekniset täytäntöönpanostandardit asetuksen (EU) N:o 1095/2010 15 artiklan mukaisesti.
                              9.   EAMV järjestää ja suorittaa vertaisarviointeja asetuksen (EU) N:o 1095/2010 30 artiklan mukaisesti parantaakseen toimivaltaisten viranomaisten tämän asetuksen nojalla toteuttamien rekisteröintiprosessien johdonmukaisuutta.”
                           
                        
            
                  8)
               
               
                  Lisätään artiklat seuraavasti:
                  ”14 a artikla
                  1.   Direktiivin 2011/61/EU 6 artiklan nojalla toimiluvan saaneiden yhteissijoitusyritysten hoitajien on haettava sellaisten vaatimukset täyttävien riskipääomarahastojen rekisteröintiä, joista ne aikovat käyttää ”EuVECA”-nimitystä.
                  2.   Edellä 1 kohdassa tarkoitettu rekisteröintihakemus on jätettävä vaatimukset täyttävän riskipääomarahaston toimivaltaiselle viranomaiselle, ja siihen on sisällyttävä
                  
                              a)
                           
                           
                              vaatimukset täyttävän riskipääomarahaston säännöt tai perustamisasiakirjat;
                           
                        
                              b)
                           
                           
                              tiedot säilytysyhteisöstä;
                           
                        
                              c)
                           
                           
                              14 artiklan 1 kohdassa tarkoitetut tiedot;
                           
                        
                              d)
                           
                           
                              luettelo jäsenvaltioista, joihin 1 kohdassa tarkoitetut hoitajat ovat perustaneet tai aikovat perustaa vaatimukset täyttäviä riskipääomarahastoja.
                           
                        Ensimmäisen alakohdan c alakohtaa sovellettaessa tiedolla järjestelyistä, joita on tehty luvun II vaatimusten täyttämiseksi, viitataan järjestelyihin, joita on tehty 5 ja 6 artiklan sekä 13 artiklan 1 kohdan c ja i alakohdan noudattamiseksi.
                  3.   Jos vaatimukset täyttävän riskipääomarahaston toimivaltainen viranomainen ja kotijäsenvaltion toimivaltainen viranomainen ovat eri viranomaisia, vaatimukset täyttävän riskipääomarahaston toimivaltaisen viranomaisen on tiedusteltava kotijäsenvaltion toimivaltaiselta viranomaiselta, kattaako hoitajan vaihtoehtoisten sijoitusrahastojen hoitamista koskeva toimilupa myös vaatimukset täyttävän riskipääomarahaston ja täyttyvätkö 14 artiklan 2 kohdan a alakohdassa säädetyt ehdot.
                  Vaatimukset täyttävän riskipääomarahaston toimivaltainen viranomainen voi myös pyytää kotijäsenvaltion toimivaltaiselta viranomaiselta selvityksiä ja tietoja 2 kohdassa tarkoitetuista asiakirjoista.
                  Kotijäsenvaltion toimivaltaisen viranomaisen on annettava vastaus yhden kuukauden kuluessa päivästä, jona se on vastaanottanut vaatimukset täyttävän riskipääomarahaston toimivaltaisen viranomaisen esittämän pyynnön.
                  4.   Edellä 1 kohdassa tarkoitettujen hoitajien ei edellytetä toimittavan tietoja tai asiakirjoja, jotka ne ovat jo toimittaneet direktiivin 2011/61/EU nojalla.
                  5.   Vaatimukset täyttävän riskipääomarahaston toimivaltaisen viranomaisen on arvioituaan 2 kohdan mukaisesti vastaanotetut asiakirjat ja vastaanotettuaan 3 kohdassa tarkoitetut selvitykset ja tiedot rekisteröitävä rahasto vaatimukset täyttäväksi riskipääomarahastoksi, jos kyseisen rahaston hoitaja täyttää 14 artiklan 2 kohdassa säädetyt ehdot.
                  6.   Vaatimukset täyttävän riskipääomarahaston toimivaltaisen viranomaisen on ilmoitettava 1 kohdassa tarkoitetulle hoitajalle, onko kyseinen rahasto rekisteröity vaatimukset täyttäväksi riskipääomarahastoksi, viimeistään kahden kuukauden kuluttua siitä, kun kyseinen hoitaja on toimittanut kaikki 2 kohdassa tarkoitetut asiakirjat.
                  7.   Tämän artiklan mukainen rekisteröinti on voimassa koko unionin alueella, ja rekisteröinti mahdollistaa kyseisten rahastojen markkinoinnin kaikkialla unionissa ”EuVECA”-nimityksellä.
                  8.   Tämän artiklan yhtenäisen soveltamisen varmistamiseksi EAMV voi laatia luonnoksia teknisiksi sääntelystandardeiksi, joissa määritetään yksityiskohtaisemmin toimivaltaisille viranomaisille 2 kohdan mukaisesti toimitettavat tiedot.
                  Siirretään komissiolle valta täydentää tätä asetusta hyväksymällä tämän kohdan ensimmäisessä alakohdassa tarkoitetut tekniset sääntelystandardit asetuksen (EU) N:o 1095/2010 10–14 artiklan mukaisesti.
                  9.   Tämän artiklan yhtenäisen soveltamisen varmistamiseksi EAMV voi laatia teknisten täytäntöönpanostandardien luonnoksia vakiolomakkeista, -malleista ja -menettelyistä tietojen toimittamiseksi toimivaltaisille viranomaisille 2 kohdan mukaisesti.
                  Siirretään komissiolle valta hyväksyä tämän kohdan ensimmäisessä alakohdassa tarkoitetut tekniset täytäntöönpanostandardit asetuksen (EU) N:o 1095/2010 15 artiklan mukaisesti.
                  10.   EAMV järjestää ja suorittaa vertaisarviointeja asetuksen (EU) N:o 1095/2010 30 artiklan mukaisesti parantaakseen toimivaltaisten viranomaisten tämän asetuksen nojalla toteuttamien rekisteröintiprosessien johdonmukaisuutta.
                  14 b artikla
                  Jäsenvaltioiden on varmistettava, että 14 artiklassa tarkoitetun hoitajan tai 14 a artiklassa tarkoitetun rahaston rekisteröinnin epääminen on perusteltava, siitä on ilmoitettava kyseisissä artikloissa tarkoitetuille hoitajille ja siihen on voitava hakea muutosta kansalliselta oikeus-, hallinto- tai muulta viranomaiselta. Tämä muutoksenhakuoikeus koskee myös rekisteröintiä silloin, kun rekisteröintipäätöstä ei ole tehty kahden kuukauden kuluessa siitä, kun hoitaja on toimittanut kaikki vaadittavat tiedot. Jäsenvaltiot voivat edellyttää, että hoitaja käyttää kaikki kansallisen lainsäädännön mukaiset edeltävät hallinnolliset muutoksenhakukeinot ennen mainitun muutoksenhakuoikeuden käyttämistä.”
               
            
                  9)
               
               
                  Korvataan 16 artiklan 1 ja 2 kohta seuraavasti:
                  ”1.   Kotijäsenvaltion toimivaltaisen viranomaisen on välittömästi ilmoitettava isäntäjäsenvaltioiden toimivaltaisille viranomaisille ja EAMV:lle vaatimukset täyttävän riskipääomarahaston hoitajan rekisteröinnistä tai rekisteristä poistamisesta, vaatimukset täyttävän riskipääomarahaston rekisteriin lisäämisestä tai sieltä poistamisesta sekä lisäyksistä tai poistoista, joita tehdään luetteloon jäsenvaltioista, joissa vaatimukset täyttävän riskipääomarahaston hoitaja aikoo markkinoida kyseisiä rahastoja.
                  Ensimmäistä alakohtaa sovellettaessa 14 a artiklan mukaisesti rekisteröidyn vaatimukset täyttävän riskipääomarahaston toimivaltaisen viranomaisen on välittömästi ilmoitettava kotijäsenvaltion toimivaltaiselle viranomaiselle, isäntäjäsenvaltioiden toimivaltaisille viranomaisille ja EAMV:lle vaatimukset täyttävän riskipääomarahaston rekisteriin lisäämisestä tai sieltä poistamisesta taikka lisäyksistä tai poistoista, joita tehdään luetteloon jäsenvaltioista, joissa kyseisen vaatimukset täyttävän riskipääomarahaston hoitaja aikoo markkinoida kyseistä rahastoa.
                  2.   Isäntäjäsenvaltioiden toimivaltaiset viranomaiset eivät saa kohdistaa vaatimukset täyttävien riskipääomarahastojen hoitajiin mitään vaatimuksia tai hallinnollisia menettelyjä, jotka liittyvät kyseisten hoitajien vaatimukset täyttävien riskipääomarahastojen markkinointiin, eivätkä edellyttää markkinoinnin hyväksymistä ennen sen aloittamista. Tällaisiin vaatimuksiin tai hallinnollisiin menettelyihin kuuluvat palkkiot ja muut maksut.”
               
            
                  10)
               
               
                  Lisätään artikla seuraavasti:
                  ”16 a artikla
                  1.   Vertaisarviointien järjestämiseksi ja suorittamiseksi 14 artiklan 9 kohdan ja 14 a artiklan 10 kohdan mukaisesti kotijäsenvaltion toimivaltaisen viranomaisen tai, jos kyseessä on eri viranomainen, vaatimukset täyttävän riskipääomarahaston toimivaltaisen viranomaisen on varmistettava, että lopulliset tiedot, joiden perusteella rekisteröinti on myönnetty 14 artiklan 1 ja 2 kohdan sekä 14 a artiklan 2 kohdan mukaisesti, asetetaan EAMV:n saataville oikea-aikaisesti rekisteröinnin jälkeen. Nämä tiedot on asetettava saataville 22 artiklassa tarkoitettua menettelyä noudattaen.
                  2.   Tämän artiklan yhtenäisen soveltamisen varmistamiseksi EAMV voi laatia luonnoksia teknisiksi sääntelystandardeiksi, joissa määritetään yksityiskohtaisemmin EAMV:n saataville 1 kohdan mukaisesti asetettavat tiedot.
                  Siirretään komissiolle valta täydentää tätä asetusta hyväksymällä tämän kohdan ensimmäisessä alakohdassa tarkoitetut tekniset sääntelystandardit asetuksen (EU) N:o 1095/2010 10–14 artiklan mukaisesti.
                  3.   Tämän artiklan yhtenäisen soveltamisen varmistamiseksi EAMV laatii teknisten täytäntöönpanostandardien luonnoksia vakiolomakkeista, -malleista ja -menettelyistä EAMV:n saataville 1 kohdan mukaisesti asetettavien tietojen toimittamiseksi.
                  Siirretään komissiolle valta hyväksyä tämän kohdan ensimmäisessä alakohdassa tarkoitetut tekniset täytäntöönpanostandardit asetuksen (EU) N:o 1095/2010 15 artiklan mukaisesti.”
               
            
                  11)
               
               
                  Korvataan 17 artikla seuraavasti:
                  ”17 artikla
                  1.   EAMV ylläpitää keskitettyä tietokantaa, joka on internetissä julkisesti saatavilla ja jossa luetellaan kaikki vaatimukset täyttävien riskipääomarahastojen hoitajat, jotka käyttävät ”EuVECA”-nimitystä, ja vaatimukset täyttävät riskipääomarahastot, joista ne käyttävät tätä nimitystä, sekä maat, joissa kyseisiä rahastoja markkinoidaan.
                  2.   EAMV sisällyttää verkkosivustolleen linkit asiaankuuluviin tietoihin kolmansista maista, jotka täyttävät 3 artiklan ensimmäisen kohdan d alakohdan iv alakohdan mukaisesti sovellettavan vaatimuksen.”
               
            
                  12)
               
               
                  Lisätään 18 artiklaan kohdat seuraavasti:
                  ”1   a. Toimivaltaisen viranomaisen vastuulla on 2 artiklan 2 kohdassa tarkoitettujen hoitajien osalta valvoa hoitajan käytössä olevien järjestelyjen ja organisaation asianmukaisuutta niin, että kyseinen hoitaja kykenee täyttämään ne velvoitteet ja noudattamaan niitä sääntöjä, jotka liittyvät kaikkien sen hallinnoimien vaatimukset täyttävien riskipääomarahastojen perustamiseen ja toimintaan.
                  1   b. Sellaisen vaatimukset täyttävän riskipääomarahaston osalta, jota hallinnoi 2 artiklan 2 kohdassa tarkoitettu hoitaja, vaatimukset täyttävän riskipääomarahaston toimivaltaisen viranomaisen vastuulla on valvoa, että vaatimukset täyttävä riskipääomarahasto noudattaa 5 ja 6 artiklassa sekä 13 artiklan 1 kohdan c ja i alakohdassa vahvistettuja sääntöjä. Vaatimukset täyttävän riskipääomarahaston toimivaltaisen viranomaisen vastuulla on myös valvoa, että kyseinen rahasto noudattaa rahaston säännöissä tai perustamisasiakirjoissa asetettuja velvoitteita.”
               
            
                  13)
               
               
                  Lisätään 19 artiklaan kohta seuraavasti:
                  ”EAMV järjestää ja suorittaa vertaisarviointeja asetuksen (EU) N:o 1095/2010 30 artiklan mukaisesti parantaakseen toimivaltaisten viranomaisten tämän asetuksen nojalla toteuttamien valvonta- ja tutkintavaltuuksiin liittyvien prosessien johdonmukaisuutta.”
               
            
                  14)
               
               
                  Muutetaan 20 artikla seuraavasti:
                  
                              a)
                           
                           
                              korvataan 2 kohdassa päivämäärä ”16 päivänä toukokuuta 2015” päivämäärällä ”2 päivänä maaliskuuta 2020”;
                           
                        
                              b)
                           
                           
                              lisätään kohta seuraavasti:
                              ”3.   Edellä 2 artiklan 1 kohdassa tarkoitettujen hoitajien on aina noudatettava tätä asetusta, ja ne ovat myös vastuussa tämän asetuksen rikkomisesta, mukaan lukien kaikista rikkomisesta johtuvista tappioista tai vahingoista.
                              Edellä 2 artiklan 2 kohdassa tarkoitettujen hoitajien on aina noudatettava direktiiviä 2011/61/EU. Niiden vastuulla on varmistaa, että tätä asetusta noudatetaan, ja ne ovat vastuussa direktiivin 2011/61/EU mukaisesti. Kyseiset hoitajat ovat myös vastuussa kaikista tappioista tai vahingoista, jotka johtuvat tämän asetuksen rikkomisesta.”
                           
                        
            
                  15)
               
               
                  Muutetaan 21 artikla seuraavasti:
                  
                              a)
                           
                           
                              muutetaan 1 kohta seuraavasti:
                              
                                          i)
                                       
                                       
                                          korvataan johdantokappale seuraavasti:
                                          ”1.   Toimivaltaisen viranomaisen on suhteellisuusperiaatetta noudattaen tarvittaessa toteutettava 2 kohdassa tarkoitetut aiheelliset toimenpiteet, jos vaatimukset täyttävän riskipääomarahaston hoitaja”;
                                       
                                    
                                          ii)
                                       
                                       
                                          korvataan c alakohta seuraavasti:
                                          
                                                      ”c)
                                                   
                                                   
                                                      käyttää ”EuVECA”-nimitystä, vaikkei sitä ole rekisteröity 14 artiklan mukaisesti, tai vaatimukset täyttävää riskipääomarahastoa ei ole rekisteröity 14 a artiklan mukaisesti;”
                                                   
                                                
                                    
                                          iii)
                                       
                                       
                                          korvataan e alakohta seuraavasti:
                                          
                                                      ”e)
                                                   
                                                   
                                                      on saanut rekisteröinnin antamalla virheellisiä tietoja tai muutoin säännösten vastaisella tavalla ja rikkoo näin 14 tai 14 a artiklaa;”
                                                   
                                                
                                    
                        
                              b)
                           
                           
                              korvataan 2, 3 ja 4 kohta seuraavasti:
                              ”2.   Edellä 1 kohdassa tarkoitetuissa tapauksissa toimivaltaisen viranomaisen on tarpeen mukaan
                              
                                          a)
                                       
                                       
                                          toteutettava toimenpiteitä sen varmistamiseksi, että asianomainen vaatimukset täyttävän riskipääomarahaston hoitaja noudattaa tapauksesta riippuen 5 ja 6 artiklaa, 7 artiklan a ja b alakohtaa sekä 12–14 a artiklaa;
                                       
                                    
                                          b)
                                       
                                       
                                          kiellettävä asianomaista vaatimukset täyttävän riskipääomarahaston hoitajaa käyttämästä ”EuVECA”-nimitystä ja poistettava kyseinen hoitaja tai asianomainen vaatimukset täyttävä riskipääomarahasto rekisteristä.
                                       
                                    3.   Edellä 1 kohdassa tarkoitetun toimivaltaisen viranomaisen on viipymättä ilmoitettava kaikille muille asiaankuuluville toimivaltaisille viranomaisille, kaikkien 14 artiklan 1 kohdan d alakohdan mukaisten isäntäjäsenvaltioiden toimivaltaisille viranomaisille ja EAMV:lle vaatimukset täyttävän riskipääomarahaston hoitajan tai vaatimukset täyttävän riskipääomarahaston poistamisesta rekisteristä.
                              4.   Oikeus markkinoida yhtä tai useampaa vaatimukset täyttävää riskipääomarahastoa ”EuVECA”-nimityksellä unionissa päättyy välittömästi siitä päivästä alkaen, jona toimivaltainen viranomainen on tehnyt 2 kohdan b alakohdassa tarkoitetun päätöksen.”;
                           
                        
                              c)
                           
                           
                              lisätään kohta seuraavasti:
                              ”5.   Tapauksesta riippuen kotijäsenvaltion tai isäntäjäsenvaltion toimivaltaisen viranomaisen on ilmoitettava EAMV:lle viipymättä, jos sillä on selkeät ja todennettavissa olevat perusteet uskoa, että vaatimukset täyttävän riskipääomarahaston hoitaja on syyllistynyt johonkin 21 artiklan 1 kohdan a–i alakohdassa tarkoitettuun rikkomiseen.
                              EAMV voi suhteellisuusperiaatetta noudattaen antaa asetuksen (EU) N:o 1095/2010 17 artiklan mukaisia asianomaisille toimivaltaisille viranomaisille osoitettuja suosituksia toteuttaa tämän artiklan 2 kohdassa tarkoitettuja toimenpiteitä tai pidättyä toteuttamasta tällaisia toimenpiteitä.”
                           
                        
            
                  16)
               
               
                  Lisätään artikla seuraavasti:
                  ”21 a artikla
                  Toimivaltaisille viranomaisille direktiivin 2011/61/EU mukaisesti annettuja valtuuksia, mukaan luettuina seuraamuksiin liittyvät valtuudet, on käytettävä myös tämän asetuksen 2 artiklan 2 kohdassa tarkoitettujen hoitajien osalta.”
               
            
                  17)
               
               
                  Muutetaan 26 artikla seuraavasti:
                  
                              a)
                           
                           
                              korvataan 2 kohdan a alakohdassa päivämäärä ”22 päivänä heinäkuuta 2017” päivämäärällä ”2 päivänä maaliskuuta 2022”;
                           
                        
                              b)
                           
                           
                              lisätään kohta seuraavasti:
                              ”4.   Komissio analysoi samanaikaisesti direktiivin 2011/61/EU 69 artiklan mukaisen uudelleentarkastelun kanssa erityisesti mainitun direktiivin 3 artiklan 2 kohdan b alakohdan mukaisesti rekisteröityjen hoitajien osalta seuraavia:
                              
                                          a)
                                       
                                       
                                          vaatimukset täyttävien riskipääomarahastojen hallinnointi ja se, onko oikeudelliseen kehykseen aiheellista tehdä muutoksia, mukaan luettuna mahdollisuus ottaa käyttöön hallinnointipassi; ja
                                       
                                    
                                          b)
                                       
                                       
                                          vaatimukset täyttävien riskipääomarahastojen markkinoinnin määritelmän soveltuvuus sekä se, miten kyseinen määritelmä ja sen erilaiset kansalliset tulkinnat vaikuttavat vaatimukset täyttävien riskipääomarahastojen toimintaan ja elinkelpoisuuteen sekä tällaisten rahastojen rajatylittävään jakautumiseen.
                                       
                                    Komissio toimittaa tämän uudelleentarkastelun jälkeen Euroopan parlamentille ja neuvostolle kertomuksen, johon kuuluu tarvittaessa säädösehdotus.”
                           
                        
            2 artikla
      Muutetaan asetus (EU) N:o 346/2013 seuraavasti:
      
                  1)
               
               
                  Korvataan 2 artiklan 2 kohta seuraavasti:
                  ”2.   Tämän asetuksen 3–6 artiklaa, 10 ja 13 artiklaa, 14 artiklan 1 kohdan d, e ja f alakohtaa, 15 a–20 artiklaa, 21 artiklan 3 kohdan toista alakohtaa sekä 22 ja 22 a artiklaa sovelletaan direktiivin 2011/61/EU 6 artiklan nojalla toimiluvan saaneisiin yhteissijoitusyritysten hoitajiin, jotka hallinnoivat vaatimukset täyttävien yhteiskunnalliseen yrittäjyyteen erikoistuneiden rahastojen sijoitussalkkuja ja aikovat käyttää ”EuSEF”-nimitystä markkinoidessaan kyseisiä rahastoja unionin alueella.”
               
            
                  2)
               
               
                  Muutetaan 3 artiklan 1 kohdan ensimmäinen alakohta seuraavasti:
                  
                              a)
                           
                           
                              korvataan d alakohdan ii alakohta seuraavasti:
                              
                                          ”ii)
                                       
                                       
                                          joka yhtiöjärjestyksen tai muiden sääntöjen tai perustamisasiakirjojen mukaan pyrkii ensisijaisesti saavuttamaan mitattavissa olevia myönteisiä yhteiskunnallisia vaikutuksia siten, että yritys
                                          
                                                      —
                                                   
                                                   
                                                      tuottaa palveluja tai tavaroita, jotka saavat aikaan yhteiskunnallista hyötyä;
                                                   
                                                
                                                      —
                                                   
                                                   
                                                      käyttää sellaista tuotteiden tai palvelujen tuotantomenetelmää, joka on sen yhteiskunnalliseen tavoitteeseen soveltuva; tai
                                                   
                                                
                                                      —
                                                   
                                                   
                                                      antaa taloudellista tukea ainoastaan kahdessa edellä olevassa luetelmakohdassa määritellyille yhteiskunnallisille yrityksille;”
                                                   
                                                
                                    
                        
                              b)
                           
                           
                              korvataan k alakohta seuraavasti:
                              
                                          ”k)
                                       
                                       
                                          ’kotijäsenvaltiolla’ tarkoitetaan jäsenvaltiota, jossa vaatimukset täyttävän yhteiskunnalliseen yrittäjyyteen erikoistuneen rahaston hoitajalla on sääntömääräinen kotipaikka;”
                                       
                                    
                        
                              c)
                           
                           
                              korvataan m alakohta seuraavasti:
                              
                                          ”m)
                                       
                                       
                                          ’toimivaltaisella viranomaisella’ tarkoitetaan
                                          
                                                      i)
                                                   
                                                   
                                                      tämän asetuksen 2 artiklan 1 kohdassa tarkoitettujen hoitajien osalta direktiivin 2011/61/EU 3 artiklan 3 kohdan a alakohdassa tarkoitettua toimivaltaista viranomaista;
                                                   
                                                
                                                      ii)
                                                   
                                                   
                                                      tämän asetuksen 2 artiklan 2 kohdassa tarkoitettujen hoitajien osalta direktiivin 2011/61/EU 7 artiklan 1 kohdassa tarkoitettua toimivaltaista viranomaista;
                                                   
                                                
                                                      iii)
                                                   
                                                   
                                                      vaatimukset täyttävien yhteiskunnalliseen yrittäjyyteen erikoistuneiden rahastojen osalta sen jäsenvaltion toimivaltaista viranomaista, johon vaatimukset täyttävä yhteiskunnalliseen yrittäjyyteen erikoistunut rahasto on sijoittautunut;”
                                                   
                                                
                                    
                        
                              d)
                           
                           
                              lisätään alakohta seuraavasti:
                              
                                          ”n)
                                       
                                       
                                          ’isäntäjäsenvaltion toimivaltaisella viranomaisella’ tarkoitetaan muun jäsenvaltion kuin kotijäsenvaltion viranomaista, jossa vaatimukset täyttävää yhteiskunnalliseen yrittäjyyteen erikoistunutta rahastoa markkinoidaan.”
                                       
                                    
                        
            
                  3)
               
               
                  Muutetaan 11 artikla seuraavasti:
                  
                              a)
                           
                           
                              korvataan 2 kohta seuraavasti:
                              ”2.   Sekä sisäisesti hoidetuilla vaatimukset täyttävillä yhteiskunnalliseen yrittäjyyteen erikoistuneilla rahastoilla että vaatimukset täyttävien yhteiskunnalliseen yrittäjyyteen erikoistuneiden rahastojen ulkopuolisilla hoitajilla on oltava 50 000 euron perustamispääoma.”
                           
                        
                              b)
                           
                           
                              lisätään kohdat seuraavasti:
                              ”3.   Omien varojen määrän on aina oltava vähintään yksi kahdeksasosa hoitajan edellisen vuoden kiinteistä yleiskustannuksista. Kotijäsenvaltion toimivaltainen viranomainen voi mukauttaa kyseistä vaatimusta, jos hoitajan liiketoiminta on edellisen vuoden jälkeen muuttunut olennaisesti. Jos vaatimukset täyttävän yhteiskunnalliseen yrittäjyyteen erikoistuneen rahaston hoitaja on harjoittanut liiketoimintaansa alle vuoden ajan, vaatimuksena on yksi kahdeksasosa sen liiketoimintasuunnitelman mukaisista kiinteistä yleiskustannuksista, jollei kotijäsenvaltion toimivaltainen viranomainen vaadi liiketoimintasuunnitelman mukauttamista.
                              4.   Jos hoitajan hallinnoimien vaatimukset täyttävien yhteiskunnalliseen yrittäjyyteen erikoistuneiden rahastojen arvo ylittää 250 000 000 euroa, hoitajan on lisättävä omien varojensa määrää. Tämän lisäyksen on oltava 0,02 prosenttia määrästä, jolla vaatimukset täyttävien yhteiskunnalliseen yrittäjyyteen erikoistuneiden rahastojen kokonaisarvo ylittää 250 000 000 euroa.
                              5.   Kotijäsenvaltion toimivaltainen viranomainen voi antaa vaatimukset täyttävän yhteiskunnalliseen yrittäjyyteen erikoistuneen rahaston hoitajalle luvan alittaa 4 kohdassa tarkoitettu omien lisävarojen määrä enintään 50 prosentilla, jos kyseisellä hoitajalla on vastaavalle määrälle takaus, jonka on antanut luottolaitos tai vakuutusyritys, jonka sääntömääräinen kotipaikka on jäsenvaltiossa tai kolmannessa maassa, jossa kyseiseen luottolaitokseen tai vakuutusyritykseen sovelletaan toiminnan vakautta koskevia sääntöjä, joiden kotijäsenvaltion toimivaltainen viranomainen katsoo vastaavan unionin oikeudessa vahvistettuja sääntöjä.
                              6.   Omat varat on sijoitettava rahavaroihin tai lyhyellä aikavälillä helposti rahaksi muunnettaviin varoihin, eivätkä ne saa sisältää spekulatiivisia omaisuuseriä.”
                           
                        
            
                  4)
               
               
                  Muutetaan 13 artikla seuraavasti:
                  
                              a)
                           
                           
                              muutetaan 2 kohta seuraavasti:
                              
                                          i)
                                       
                                       
                                          korvataan e alakohta seuraavasti:
                                          
                                                      ”e)
                                                   
                                                   
                                                      tiedot muiden kuin 5 artiklan 1 kohdassa tarkoitettujen vaatimukset täyttävien sijoitusten luonteesta, arvosta ja tarkoituksesta;”
                                                   
                                                
                                    
                                          ii)
                                       
                                       
                                          lisätään alakohta seuraavasti:
                                          
                                                      ”f)
                                                   
                                                   
                                                      kuvaus siitä, miten ympäristöön ja ilmastoon liittyvät riskit otetaan huomioon vaatimukset täyttävien yhteiskunnalliseen yrittäjyyteen erikoistuneiden rahastojen sijoituspolitiikassa.”;
                                                   
                                                
                                    
                        
                              b)
                           
                           
                              lisätään kohta seuraavasti:
                              ”5.   Kotijäsenvaltion toimivaltaisen viranomaisen on asetettava kaikki tämän artiklan nojalla kerätyt tiedot kunkin asianomaisen vaatimukset täyttävän yhteiskunnalliseen yrittäjyyteen erikoistuneen rahaston toimivaltaisen viranomaisen, kunkin asianomaisen isäntäjäsenvaltion toimivaltaisen viranomaisen ja EAMV:n saataville oikea-aikaisesti 23 artiklassa tarkoitettua menettelyä noudattaen.”
                           
                        
            
                  5)
               
               
                  Korvataan 14 artiklan 1 kohdan b alakohta seuraavasti:
                  
                              ”b)
                           
                           
                              kyseisen hoitajan käytettävissä oleva omien varojen määrä sen vaatimukset täyttävien yhteiskunnalliseen yrittäjyyteen erikoistuneiden rahastojen asianmukaista hallinnointia varten tarvittavien riittävien teknisten ja henkilöstöresurssien kannalta;”.
                           
                        
            
                  6)
               
               
                  Muutetaan 15 artikla seuraavasti:
                  
                              a)
                           
                           
                              kumotaan 1 kohdan e alakohta;
                           
                        
                              b)
                           
                           
                              kumotaan 2 kohdan d alakohta;
                           
                        
                              c)
                           
                           
                              lisätään kohdat seuraavasti:
                              ”4.   Kotijäsenvaltion toimivaltaisen viranomaisen on ilmoitettava 1 kohdassa tarkoitetulle hoitajalle, onko se rekisteröity vaatimukset täyttävän yhteiskunnalliseen yrittäjyyteen erikoistuneen rahaston hoitajaksi, viimeistään kahden kuukauden kuluttua siitä, kun se on toimittanut kaikki kyseisessä kohdassa tarkoitetut tiedot.
                              5.   Tämän artiklan mukainen rekisteröinti katsotaan direktiivin 2011/61/EU 3 artiklan 3 kohtaa sovellettaessa rekisteröinniksi vaatimukset täyttävien yhteiskunnalliseen yrittäjyyteen erikoistuneiden rahastojen hallinnoinnin osalta.
                              6.   Tässä artiklassa tarkoitetun vaatimukset täyttävän yhteiskunnalliseen yrittäjyyteen erikoistuneen rahaston hoitajan on ilmoitettava kotijäsenvaltion toimivaltaiselle viranomaiselle kaikista olennaisista muutoksista tämän artiklan mukaisen alkuperäisen rekisteröintinsä ehtoihin ennen kyseisten muutosten täytäntöönpanoa.
                              Jos kotijäsenvaltion toimivaltainen viranomainen päättää rajoittaa ensimmäisessä alakohdassa tarkoitettuja muutoksia tai hylätä ne, sen on ilmoitettava siitä vaatimukset täyttävän yhteiskunnalliseen yrittäjyyteen erikoistuneen rahaston hoitajalle yhden kuukauden kuluessa kyseisiä muutoksia koskevan ilmoituksen vastaanottamisesta. Toimivaltainen viranomainen voi pidentää määräaikaa enintään yhdellä kuukaudella, jos se katsoo sen tarpeelliseksi tapauksen erityisolosuhteiden vuoksi, ilmoitettuaan siitä vaatimukset täyttävän yhteiskunnalliseen yrittäjyyteen erikoistuneen rahaston hoitajalle. Muutokset voidaan panna täytäntöön, jos asianomainen toimivaltainen viranomainen ei vastusta muutoksia kyseisen arviointijakson aikana.
                              7.   Tämän artiklan yhtenäisen soveltamisen varmistamiseksi EAMV voi laatia luonnoksia teknisiksi sääntelystandardeiksi, joissa määritetään yksityiskohtaisemmin toimivaltaisille viranomaisille rekisteröintihakemuksessa toimitettavat 1 kohdassa tarkoitetut tiedot sekä määritetään yksityiskohtaisemmin 2 kohdassa tarkoitetut ehdot.
                              Siirretään komissiolle valta täydentää tätä asetusta hyväksymällä tämän kohdan ensimmäisessä alakohdassa tarkoitetut tekniset sääntelystandardit asetuksen (EU) N:o 1095/2010 10–14 artiklan mukaisesti.
                              8.   Tämän artiklan yhtenäisen soveltamisen varmistamiseksi EAMV voi laatia teknisten täytäntöönpanostandardien luonnoksia vakiolomakkeista, -malleista ja -menettelyistä 1 kohdassa tarkoitettujen tietojen toimittamiseksi toimivaltaisille viranomaisille rekisteröintihakemuksessa sekä 2 kohdassa tarkoitetuista ehdoista.
                              Siirretään komissiolle valta hyväksyä tämän kohdan ensimmäisessä alakohdassa tarkoitetut tekniset täytäntöönpanostandardit asetuksen (EU) N:o 1095/2010 15 artiklan mukaisesti.
                              9.   EAMV järjestää ja suorittaa vertaisarviointeja asetuksen (EU) N:o 1095/2010 30 artiklan mukaisesti parantaakseen toimivaltaisten viranomaisten tämän asetuksen nojalla toteuttamien rekisteröintiprosessien johdonmukaisuutta.”
                           
                        
            
                  7)
               
               
                  Lisätään artiklat seuraavasti:
                  ”15 a artikla
                  1.   Direktiivin 2011/61/EU 6 artiklan nojalla toimiluvan saaneiden yhteissijoitusyritysten hoitajien on haettava sellaisten vaatimukset täyttävien yhteiskunnalliseen yrittäjyyteen erikoistuneiden rahastojen rekisteröintiä, joista ne aikovat käyttää ”EuSEF”-nimitystä.
                  2.   Edellä 1 kohdassa tarkoitettu rekisteröintihakemus on jätettävä vaatimukset täyttävän yhteiskunnalliseen yrittäjyyteen erikoistuneen rahaston toimivaltaiselle viranomaiselle, ja siihen on sisällyttävä
                  
                              a)
                           
                           
                              vaatimukset täyttävän yhteiskunnalliseen yrittäjyyteen erikoistuneen rahaston säännöt tai perustamisasiakirjat;
                           
                        
                              b)
                           
                           
                              tiedot säilytysyhteisöstä;
                           
                        
                              c)
                           
                           
                              15 artiklan 1 kohdassa tarkoitetut tiedot;
                           
                        
                              d)
                           
                           
                              luettelo jäsenvaltioista, joihin 1 kohdassa tarkoitetut hoitajat ovat perustaneet tai aikovat perustaa vaatimukset täyttäviä yhteiskunnalliseen yrittäjyyteen erikoistuneita rahastoja.
                           
                        Ensimmäisen alakohdan c alakohtaa sovellettaessa tiedolla järjestelyistä, joita on tehty luvun II vaatimusten täyttämiseksi, viitataan järjestelyihin, joita on tehty 5, 6 ja 10 artiklan, 13 artiklan 2 kohdan sekä 14 artiklan 1 kohdan d, e ja f alakohdan noudattamiseksi.
                  3.   Jos vaatimukset täyttävän yhteiskunnalliseen yrittäjyyteen erikoistuneen rahaston toimivaltainen viranomainen ja kotijäsenvaltion toimivaltainen viranomainen ovat eri viranomaisia, vaatimukset täyttävän yhteiskunnalliseen yrittäjyyteen erikoistuneen rahaston toimivaltaisen viranomaisen on tiedusteltava kotijäsenvaltion toimivaltaiselta viranomaiselta, kattaako hoitajan vaihtoehtoisten sijoitusrahastojen hoitamista koskeva toimilupa myös vaatimukset täyttävän yhteiskunnalliseen yrittäjyyteen erikoistuneen rahaston ja täyttyvätkö 15 artiklan 2 kohdan a alakohdassa säädetyt ehdot.
                  Vaatimukset täyttävän yhteiskunnalliseen yrittäjyyteen erikoistuneen rahaston toimivaltainen viranomainen voi myös pyytää kotijäsenvaltion toimivaltaiselta viranomaiselta selvityksiä ja tietoja 2 kohdassa tarkoitetuista asiakirjoista.
                  Kotijäsenvaltion toimivaltaisen viranomaisen on annettava vastaus yhden kuukauden kuluessa päivästä, jona se on vastaanottanut vaatimukset täyttävän yhteiskunnalliseen yrittäjyyteen erikoistuneen rahaston toimivaltaisen viranomaisen esittämän pyynnön.
                  4.   Edellä 1 kohdassa tarkoitettujen hoitajien ei edellytetä toimittavan tietoja tai asiakirjoja, jotka ne ovat jo toimittaneet direktiivin 2011/61/EU nojalla.
                  5.   Vaatimukset täyttävän yhteiskunnalliseen yrittäjyyteen erikoistuneen rahaston toimivaltaisen viranomaisen on arvioituaan 2 kohdan mukaisesti vastaanotetut asiakirjat ja vastaanotettuaan 3 kohdassa tarkoitetut selvitykset ja tiedot rekisteröitävä rahasto vaatimukset täyttäväksi yhteiskunnalliseen yrittäjyyteen erikoistuneeksi rahastoksi, jos kyseisen rahaston hoitaja täyttää 15 artiklan 2 kohdassa säädetyt ehdot.
                  6.   Vaatimukset täyttävän yhteiskunnalliseen yrittäjyyteen erikoistuneen rahaston toimivaltaisen viranomaisen on ilmoitettava 1 kohdassa tarkoitetulle hoitajalle, onko kyseinen rahasto rekisteröity vaatimukset täyttäväksi yhteiskunnalliseen yrittäjyyteen erikoistuneeksi rahastoksi, viimeistään kahden kuukauden kuluttua siitä, kun kyseinen hoitaja on toimittanut kaikki 2 kohdassa tarkoitetut asiakirjat.
                  7.   Tämän artiklan mukainen rekisteröinti on voimassa koko unionin alueella, ja rekisteröinti mahdollistaa kyseisten rahastojen markkinoinnin kaikkialla unionissa ”EuSEF”-nimityksellä.
                  8.   Tämän artiklan yhtenäisen soveltamisen varmistamiseksi EAMV voi laatia luonnoksia teknisiksi sääntelystandardeiksi, joissa määritetään yksityiskohtaisemmin toimivaltaisille viranomaisille 2 kohdan mukaisesti toimitettavat tiedot.
                  Siirretään komissiolle valta täydentää tätä asetusta hyväksymällä tämän kohdan ensimmäisessä alakohdassa tarkoitetut tekniset sääntelystandardit asetuksen (EU) N:o 1095/2010 10–14 artiklan mukaisesti.
                  9.   Tämän artiklan yhtenäisen soveltamisen varmistamiseksi EAMV voi laatia teknisten täytäntöönpanostandardien luonnoksia vakiolomakkeista, -malleista ja -menettelyistä tietojen toimittamiseksi toimivaltaisille viranomaisille 2 kohdan mukaisesti.
                  Siirretään komissiolle valta hyväksyä tämän kohdan ensimmäisessä alakohdassa tarkoitetut tekniset täytäntöönpanostandardit asetuksen (EU) N:o 1095/2010 15 artiklan mukaisesti.
                  10.   EAMV järjestää ja suorittaa vertaisarviointeja asetuksen (EU) N:o 1095/2010 30 artiklan mukaisesti parantaakseen toimivaltaisten viranomaisten tämän asetuksen nojalla toteuttamien rekisteröintiprosessien johdonmukaisuutta.
                  15 b artikla
                  Jäsenvaltioiden on varmistettava, että 15 artiklassa tarkoitetun hoitajan tai 15 a artiklassa tarkoitetun rahaston rekisteröinnin epääminen on perusteltava, siitä on ilmoitettava kyseisissä artikloissa tarkoitetuille hoitajille ja siihen on voitava hakea muutosta kansalliselta oikeus-, hallinto- tai muulta viranomaiselta. Tämä muutoksenhakuoikeus koskee myös rekisteröintiä silloin, kun rekisteröintipäätöstä ei ole tehty kahden kuukauden kuluessa siitä, kun kyseinen hoitaja on toimittanut kaikki vaadittavat tiedot. Jäsenvaltiot voivat edellyttää, että hoitaja käyttää kaikki kansallisen lainsäädännön mukaiset edeltävät hallinnolliset muutoksenhakukeinot ennen mainitun muutoksenhakuoikeuden käyttämistä.”
               
            
                  8)
               
               
                  Korvataan 17 artiklan 1 ja 2 kohta seuraavasti:
                  ”1.   Kotijäsenvaltion toimivaltaisen viranomaisen on välittömästi ilmoitettava isäntäjäsenvaltioiden toimivaltaisille viranomaisille ja EAMV:lle vaatimukset täyttävän yhteiskunnalliseen yrittäjyyteen erikoistuneen rahaston hoitajan rekisteröinnistä tai rekisteristä poistamisesta, vaatimukset täyttävän yhteiskunnalliseen yrittäjyyteen erikoistuneen rahaston rekisteriin lisäämisestä tai sieltä poistamisesta sekä lisäyksistä tai poistoista, joita tehdään luetteloon jäsenvaltioista, joissa vaatimukset täyttävän yhteiskunnalliseen yrittäjyyteen erikoistuneen rahaston hoitaja aikoo markkinoida kyseisiä rahastoja.
                  Ensimmäistä alakohtaa sovellettaessa 15 a artiklan mukaisesti rekisteröidyn vaatimukset täyttävän yhteiskunnalliseen yrittäjyyteen erikoistuneen rahaston toimivaltaisen viranomaisen on välittömästi ilmoitettava kotijäsenvaltion toimivaltaiselle viranomaiselle, isäntäjäsenvaltioiden toimivaltaisille viranomaisille ja EAMV:lle vaatimukset täyttävän yhteiskunnalliseen yrittäjyyteen erikoistuneen rahaston rekisteriin lisäämisestä tai sieltä poistamisesta taikka lisäyksistä tai poistoista, joita tehdään luetteloon jäsenvaltioista, joissa kyseisen vaatimukset täyttävän yhteiskunnalliseen yrittäjyyteen erikoistuneen rahaston hoitaja aikoo markkinoida kyseistä rahastoa.
                  2.   Isäntäjäsenvaltioiden toimivaltaiset viranomaiset eivät saa kohdistaa vaatimukset täyttävien yhteiskunnalliseen yrittäjyyteen erikoistuneiden rahastojen hoitajiin mitään vaatimuksia tai hallinnollisia menettelyjä, jotka liittyvät kyseisten hoitajien vaatimukset täyttävien yhteiskunnalliseen yrittäjyyteen erikoistuneiden rahastojen markkinointiin, eivätkä edellyttää markkinoinnin hyväksymistä ennen sen aloittamista. Tällaisiin vaatimuksiin tai hallinnollisiin menettelyihin kuuluvat palkkiot ja muut maksut.”
               
            
                  9)
               
               
                  Lisätään artikla seuraavasti:
                  ”17 a artikla
                  1.   Vertaisarviointien järjestämiseksi ja suorittamiseksi 15 artiklan 9 kohdan ja 15 a artiklan 10 kohdan mukaisesti kotijäsenvaltion toimivaltaisen viranomaisen tai, jos kyseessä on eri viranomainen, vaatimukset täyttävän yhteiskunnalliseen yrittäjyyteen erikoistuneen rahaston toimivaltaisen viranomaisen on varmistettava, että lopulliset tiedot, joiden perusteella rekisteröinti on myönnetty 15 artiklan 1 ja 2 kohdan sekä 15 a artiklan 2 kohdan mukaisesti, asetetaan EAMV:n saataville oikea-aikaisesti rekisteröinnin jälkeen. Nämä tiedot on asetettava saataville 23 artiklassa tarkoitettua menettelyä noudattaen.
                  2.   Tämän artiklan yhtenäisen soveltamisen varmistamiseksi EAMV voi laatia luonnoksia teknisiksi sääntelystandardeiksi, joissa määritetään yksityiskohtaisemmin EAMV:n saataville 1 kohdan mukaisesti asetettavat tiedot.
                  Siirretään komissiolle valta täydentää tätä asetusta hyväksymällä tämän kohdan ensimmäisessä alakohdassa tarkoitetut tekniset sääntelystandardit asetuksen (EU) N:o 1095/2010 10–14 artiklan mukaisesti.
                  3.   Tämän artiklan yhtenäisen soveltamisen varmistamiseksi EAMV laatii teknisten täytäntöönpanostandardien luonnoksia vakiolomakkeista, -malleista ja -menettelyistä EAMV:n saataville asetettavien tietojen toimittamiseksi 1 kohdan mukaisesti.
                  Siirretään komissiolle valta hyväksyä tämän kohdan ensimmäisessä alakohdassa tarkoitetut tekniset täytäntöönpanostandardit asetuksen (EU) N:o 1095/2010 15 artiklan mukaisesti.”
               
            
                  10)
               
               
                  Korvataan 18 artikla seuraavasti:
                  ”18 artikla
                  1.   EAMV ylläpitää keskitettyä tietokantaa, joka on internetissä julkisesti saatavilla ja jossa luetellaan kaikki vaatimukset täyttävien yhteiskunnalliseen yrittäjyyteen erikoistuneiden rahastojen hoitajat, jotka käyttävät ”EuSEF”-nimitystä, ja vaatimukset täyttävät yhteiskunnalliseen yrittäjyyteen erikoistuneet rahastot, joista ne käyttävät tätä nimitystä, sekä maat, joissa kyseisiä rahastoja markkinoidaan.
                  2.   EAMV sisällyttää verkkosivustolleen linkit asiaankuuluviin tietoihin kolmansista maista, jotka täyttävät 3 artiklan 1 kohdan ensimmäisen alakohdan d alakohdan v alakohdan mukaisesti sovellettavan vaatimuksen.”
               
            
                  11)
               
               
                  Lisätään 19 artiklaan kohdat seuraavasti:
                  ”1   a. Toimivaltaisen viranomaisen vastuulla on 2 artiklan 2 kohdassa tarkoitetun hoitajan osalta valvoa hoitajan käytössä olevien järjestelyjen ja organisaation asianmukaisuutta niin, että kyseinen hoitaja kykenee täyttämään ne velvoitteet ja noudattamaan niitä sääntöjä, jotka liittyvät kaikkien sen hallinnoimien vaatimukset täyttävien yhteiskunnalliseen yrittäjyyteen erikoistuneiden rahastojen perustamiseen ja toimintaan.
                  1   b. Sellaisen vaatimukset täyttävän yhteiskunnalliseen yrittäjyyteen erikoistuneen rahaston osalta, jota hallinnoi 2 artiklan 2 kohdassa tarkoitettu hoitaja, vaatimukset täyttävän yhteiskunnalliseen yrittäjyyteen erikoistuneen rahaston toimivaltaisen viranomaisen vastuulla on valvoa, että vaatimukset täyttävä yhteiskunnalliseen yrittäjyyteen erikoistunut rahasto noudattaa 5 ja 6 artiklassa sekä 14 artiklan 1 kohdan c ja i alakohdassa vahvistettuja sääntöjä. Vaatimukset täyttävän yhteiskunnalliseen yrittäjyyteen erikoistuneen rahaston toimivaltaisen viranomaisen vastuulla on myös valvoa, että kyseinen rahasto noudattaa rahaston säännöissä tai perustamisasiakirjoissa asetettuja velvoitteita.”
               
            
                  12)
               
               
                  Lisätään 20 artiklaan kohta seuraavasti:
                  ”EAMV järjestää ja suorittaa vertaisarviointeja asetuksen (EU) N:o 1095/2010 30 artiklan mukaisesti parantaakseen toimivaltaisten viranomaisten tämän asetuksen nojalla toteuttamien valvonta- ja tutkintavaltuuksiin liittyvien prosessien johdonmukaisuutta.”
               
            
                  13)
               
               
                  Muutetaan 21 artikla seuraavasti:
                  
                              a)
                           
                           
                              korvataan 2 kohdassa päivämäärä ”16 päivänä toukokuuta 2015” päivämäärällä ”2 päivänä maaliskuuta 2020”;
                           
                        
                              b)
                           
                           
                              lisätään kohta seuraavasti:
                              ”3.   Edellä 2 artiklan 1 kohdassa tarkoitettujen hoitajien on aina noudatettava tätä asetusta, ja ne ovat myös vastuussa tämän asetuksen rikkomisesta, mukaan lukien kaikista rikkomisesta johtuvista tappioista tai vahingoista.
                              Edellä 2 artiklan 2 kohdassa tarkoitettujen hoitajien on aina noudatettava direktiiviä 2011/61/EU. Niiden vastuulla on varmistaa, että tätä asetusta noudatetaan, ja ne ovat vastuussa direktiivin 2011/61/EU mukaisesti. Kyseiset hoitajat ovat myös vastuussa kaikista tappioista tai vahingoista, jotka johtuvat tämän asetuksen rikkomisesta.”
                           
                        
            
                  14)
               
               
                  Muutetaan 22 artikla seuraavasti:
                  
                              a)
                           
                           
                              muutetaan 1 kohta seuraavasti:
                              
                                          i)
                                       
                                       
                                          korvataan johdantokappale seuraavasti:
                                          ”1.   Toimivaltaisen viranomaisen on suhteellisuusperiaatetta noudattaen tarvittaessa toteutettava 2 kohdassa tarkoitetut aiheelliset toimenpiteet, jos vaatimukset täyttävän yhteiskunnalliseen yrittäjyyteen erikoistuneen rahaston hoitaja”;
                                       
                                    
                                          ii)
                                       
                                       
                                          korvataan c alakohta seuraavasti:
                                          
                                                      ”c)
                                                   
                                                   
                                                      käyttää ”EuSEF”-nimitystä, vaikkei sitä ole rekisteröity 15 artiklan mukaisesti, tai vaatimukset täyttävää yhteiskunnalliseen yrittäjyyteen erikoistunutta rahastoa ei ole rekisteröity 15 a artiklan mukaisesti;”
                                                   
                                                
                                    
                                          iii)
                                       
                                       
                                          korvataan e alakohta seuraavasti:
                                          
                                                      ”e)
                                                   
                                                   
                                                      on saanut rekisteröinnin antamalla virheellisiä tietoja tai muutoin säännösten vastaisella tavalla ja rikkoo näin 15 tai 15 a artiklaa;”
                                                   
                                                
                                    
                        
                              b)
                           
                           
                              korvataan 2, 3 ja 4 kohta seuraavasti:
                              ”2.   Edellä 1 kohdassa tarkoitetuissa tapauksissa toimivaltaisen viranomaisen on tarpeen mukaan
                              
                                          a)
                                       
                                       
                                          toteutettava toimenpiteitä sen varmistamiseksi, että asianomainen vaatimukset täyttävän yhteiskunnalliseen yrittäjyyteen erikoistuneen rahaston hoitaja noudattaa tapauksesta riippuen 5 ja 6 artiklaa, 7 artiklan a ja b alakohtaa sekä 13–15 a artiklaa;
                                       
                                    
                                          b)
                                       
                                       
                                          kiellettävä asianomaista vaatimukset täyttävän yhteiskunnalliseen yrittäjyyteen erikoistuneen rahaston hoitajaa käyttämästä ”EuSEF”-nimitystä ja poistettava kyseinen hoitaja tai asianomainen vaatimukset täyttävä yhteiskunnalliseen yrittäjyyteen erikoistunut rahasto rekisteristä.
                                       
                                    3.   Edellä 1 kohdassa tarkoitetun toimivaltaisen viranomaisen on viipymättä ilmoitettava kaikille muille asiaankuuluville toimivaltaisille viranomaisille, kaikkien 15 artiklan 1 kohdan d alakohdan mukaisten isäntäjäsenvaltioiden toimivaltaisille viranomaisille ja EAMV:lle vaatimukset täyttävän yhteiskunnalliseen yrittäjyyteen erikoistuneen rahaston hoitajan tai vaatimukset täyttävän yhteiskunnalliseen yrittäjyyteen erikoistuneen rahaston poistamisesta rekisteristä.
                              4.   Oikeus markkinoida yhtä tai useampaa vaatimukset täyttävää yhteiskunnalliseen yrittäjyyteen erikoistunutta rahastoa ”EuSEF”-nimityksellä unionissa päättyy välittömästi siitä päivästä alkaen, jona toimivaltainen viranomainen on tehnyt 2 kohdan b alakohdassa tarkoitetun päätöksen.”;
                           
                        
                              c)
                           
                           
                              lisätään kohta seuraavasti:
                              ”5.   Tapauksesta riippuen kotijäsenvaltion tai isäntäjäsenvaltion toimivaltaisen viranomaisen on ilmoitettava EAMV:lle viipymättä, jos sillä on selkeät ja todennettavissa olevat perusteet uskoa, että vaatimukset täyttävän yhteiskunnalliseen yrittäjyyteen erikoistuneen rahaston hoitaja on syyllistynyt johonkin 1 kohdan a–i alakohdassa tarkoitettuun rikkomiseen.
                              EAMV voi suhteellisuusperiaatetta noudattaen antaa asetuksen (EU) N:o 1095/2010 17 artiklan mukaisia asianomaisille toimivaltaisille viranomaisille osoitettuja suosituksia toteuttaa tämän artiklan 2 kohdassa tarkoitettuja toimenpiteitä tai pidättyä toteuttamasta tällaisia toimenpiteitä.”
                           
                        
            
                  15)
               
               
                  Lisätään artikla seuraavasti:
                  ”22 a artikla
                  Toimivaltaisille viranomaisille direktiivin 2011/61/EU mukaisesti annettuja valtuuksia, mukaan luettuina seuraamuksiin liittyvät valtuudet, on käytettävä myös tämän asetuksen 2 artiklan 2 kohdassa tarkoitettujen hoitajien osalta.”
               
            
                  16)
               
               
                  Muutetaan 27 artikla seuraavasti:
                  
                              a)
                           
                           
                              korvataan 2 kohdan a alakohdassa päivämäärä ”22 päivänä heinäkuuta 2017” päivämäärällä ”2 päivänä maaliskuuta 2022”;
                           
                        
                              b)
                           
                           
                              lisätään kohta seuraavasti:
                              ”4.   Komissio analysoi samanaikaisesti direktiivin 2011/61/EU 69 artiklan mukaisen uudelleentarkastelun kanssa erityisesti mainitun direktiivin 3 artiklan 2 kohdan b alakohdan mukaisesti rekisteröityjen hoitajien osalta seuraavia:
                              
                                          a)
                                       
                                       
                                          vaatimukset täyttävien yhteiskunnalliseen yrittäjyyteen erikoistuneiden rahastojen hallinnointi ja se, onko oikeudelliseen kehykseen aiheellista tehdä muutoksia, mukaan luettuna mahdollisuus ottaa käyttöön hallinnointipassi; ja
                                       
                                    
                                          b)
                                       
                                       
                                          vaatimukset täyttävien yhteiskunnalliseen yrittäjyyteen erikoistuneiden rahastojen markkinoinnin määritelmän soveltuvuus sekä se, miten kyseinen määritelmä ja sen erilaiset kansalliset tulkinnat vaikuttavat vaatimukset täyttävien yhteiskunnalliseen yrittäjyyteen erikoistuneiden rahastojen toimintaan ja elinkelpoisuuteen sekä tällaisten rahastojen rajatylittävään jakautumiseen.
                                       
                                    Komissio toimittaa tämän uudelleentarkastelun jälkeen Euroopan parlamentille ja neuvostolle kertomuksen, johon kuuluu tarvittaessa säädösehdotus.”
                           
                        
            3 artikla
      Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
      Sitä sovelletaan 1 päivästä maaliskuuta 2018.
      Asetuksen (EU) N:o 345/2013 10 artiklan 2–6 kohtaa ja 13 artiklan 1 kohdan b alakohtaa, sellaisina kuin ne ovat muutettuina tällä asetuksella, sekä asetuksen (EU) N:o 346/2013 11 artiklan 2–6 kohtaa ja 14 artiklan 1 kohdan b alakohtaa, sellaisina kuin ne ovat muutettuina tällä asetuksella, ei sovelleta olemassa oleviin hoitajiin 1 päivänä maaliskuuta 2018 olemassa olevien vaatimukset täyttävien riskipääomarahastojen ja vaatimukset täyttävien yhteiskunnalliseen yrittäjyyteen erikoistuneiden rahastojen osalta kyseisten rahastojen olemassaoloaikana. Tällaisten hoitajien on varmistettava, että ne pystyvät kaikkina aikoina perustelemaan omien varojensa riittävyyden toiminnan jatkuvuuden ylläpitämiseen.
      
         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Strasbourgissa 25 päivänä lokakuuta 2017.
         
            
               Euroopan parlamentin puolesta
            
            
               Puhemies
            
            A. TAJANI
         
         
            
               Neuvoston puolesta
            
            
               Puheenjohtaja
            
            M. MAASIKAS
         
      
      
         (1)  EUVL C 394, 26.10.2016, s. 2.
      
         (2)  EUVL C 75, 10.3.2017, s. 48.
      
         (3)  Euroopan parlamentin kanta, vahvistettu 14. syyskuuta 2017 (ei vielä julkaistu virallisessa lehdessä), ja neuvoston päätös, tehty 9. lokakuuta 2017.
      
         (4)  Euroopan parlamentin ja neuvoston asetus (EU) N:o 345/2013, annettu 17 päivänä huhtikuuta 2013, eurooppalaisista riskipääomarahastoista (EUVL L 115, 25.4.2013, s. 1).
      
         (5)  Euroopan parlamentin ja neuvoston asetus (EU) N:o 346/2013, annettu 17 päivänä huhtikuuta 2013, eurooppalaisista yhteiskunnalliseen yrittäjyyteen erikoistuneista rahastoista (EUVL L 115, 25.4.2013, s. 18).
      
         (6)  Euroopan parlamentin ja neuvoston direktiivi 2011/61/EU, annettu 8 päivänä kesäkuuta 2011, vaihtoehtoisten sijoitusrahastojen hoitajista ja direktiivin 2003/41/EY ja 2009/65/EY sekä asetuksen (EY) N:o 1060/2009 ja (EU) N:o 1095/2010 muuttamisesta (EUVL L 174, 1.7.2011, s. 1).
      
         (7)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).
      
         (8)  Komission asetus (EU) N:o 651/2014, annettu 17 päivänä kesäkuuta 2014, tiettyjen tukimuotojen toteamisesta sisämarkkinoille soveltuviksi perussopimuksen 107 ja 108 artiklan mukaisesti (EUVL L 187, 26.6.2014, s. 1).